### NN 71/2017 (20.7.2017.), Odluka o donošenju standarda zanimanja za stjecanje kvalifikacije tehničar za računalstvo u obrazovnom sektoru elektrotehnika i računalstvo

Ministarstvo znanosti i obrazovanja

1697

Na temelju članka 6. stavka 4. Zakona o strukovnom obrazovanju (»Narodne novine«, broj 30/2009, 24/2010 i 22/2013) ministrica znanosti i obrazovanja donosi

ODLUKU

O DONOŠENJU STANDARDA ZANIMANJA ZA STJECANJE KVALIFIKACIJE TEHNIČAR ZA RAČUNALSTVO U OBRAZOVNOM SEKTORU ELEKTROTEHNIKA I RAČUNALSTVO

I.

Ovom odlukom donosi se standard zanimanja za stjecanje kvalifikacije TEHNIČAR ZA RAČUNALSTVO u obrazovnom sektoru ELEKTROTEHNIKA I RAČUNALSTVO.

II.

Standard zanimanja za stjecanje kvalifikacije TEHNIČAR ZA RAČUNALSTVO u obrazovnom sektoru ELEKTROTEHNIKA I RAČUNALSTVO, sastavni je dio ove odluke.

III.

Ova odluka stupa na snagu osmoga dana od dana objave u »Narodnim novinama«, a primjenjivat će se na učenike koji će prvi razred srednje škole upisati počevši od školske godine 2017./2018.

Klasa: 602-03/17-05/00086

Urbroj: 533-25-17-0006

Zagreb, 28. lipnja 2017.

Ministrica
 prof. dr. sc. Blaženka Divjak, v. r.

STANDARD ZANIMANJA
 TEHNIČAR ZA RAČUNALSTVO

|  |
| --- |
| Napomena:  Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini. |

1. RAZINA, KLJUČNA SVRHA I OPIS ZANIMANJA

|  |  |
| --- | --- |
| Razina: | 4.2 |
| Ključna svrha: | Izradba i održavanje manje složenih računalnih programa, baza podataka, web stranica, dijagnosticiranje i rješavanje problema računalnog softvera i hardvera, konfiguriranje i održavanje manjih lokalnih računalnih mreža te informacijskih i komunikacijskih sustava. |
| Opis zanimanja:  Zanimanje tehničar za računalstvo obuhvaća praktična znanja i vještine potrebne za obavljanje poslova iz područja ljudskih djelatnosti povezanih s projektiranjem, izradbom i održavanjem manje složenih relacijskih baza podataka i računalnih programa, nadziranjem i dijagnosticiranjem te evidentiranjem i otklanjanjem hardverskih i softverskih problema, educiranjem i pomaganjem korisnicima u rješavanju njihovih problema, konfiguriranjem i održavanjem računala, lokalne računalne mreže, računalnih i informacijskih sustava.  Središnja i integrirajuća kompetencija ovog zanimanja objedinjuje poslove:  • rada na računalu  • pripreme i obrade podataka  • kontrole, pripreme i obrade podataka  • oblikovanje baza podataka  • administracije baza podataka  • projektiranja informacijskih sustava  • operatera na vanjskoj računalnoj opremi  • sistemskog inženjerstva nižeg stupnja složenosti, uključujući administraciju operacijskih sustava i računalnih mreža  • osiguranja kvalitete  • edukacije krajnjih korisnika  • marketinga i prodaje u području ICT-a  • druge srodne poslove | |

2. GRUPA POSLOVA, KLJUČNI POSLOVI I AKTIVNOSTI

|  |  |  |
| --- | --- | --- |
| Grupa poslova | Ključni poslovi | Aktivnosti |
| Analiza, planiranje i organizacija rada | • izrađivanje odgovarajuće korisničke i ostale tehničke dokumentacije | • primjenjivati norme pri izradbi tehničke dokumentacije i crteža  • odabirati modularne sklopovske elemente računalnih i mrežnih sustava prema zadanim uvjetima i standardima  • konstruirati i crtati blok-dijagrame te sheme elektroničkih i računalnih sklopova  • konstruirati i crtati programske blok-dijagrame te pseudokodove  • izrađivati korisničke priručnike i upute  • izrađivati jednostavniju tehničku i poslovnu dokumentaciju  • održavati programsku i projektnu dokumentaciju |
|  | • izrađivanje shema | • odabirati odgovarajuće module elektroničkih i računalnih sustava  • izrađivati pomoću računala jednostavnije sheme spajanja elektroničkih i računalnih sklopova  • analizirati podatke i konceptualno oblikovati bazu podataka  • izrađivati mrežne topološke sheme |
|  | • izrađivanje algoritama za rješavanje problema | • odabirati odgovarajuće standardizirane algoritme za rješavanje problema  • osmišljavati vlastite algoritme za rješavanje problema  • odabirati programski jezik |
|  | • dijagnosticiranje softverskih problema | • dijagnosticirati probleme u radu programskih sustava  • ocjenjivati kvalitetu softverskih rješenja radi utvrđivanja podržava li postojeći sustav poslovne procese i preporučuje li postupna poboljšanja sustava i procesa |
|  | • dijagnosticiranje hardverskih problema | • dijagnosticirati probleme u radu hardverskih sustava i računalnih mreža  • ocjenjivati kvalitetu hardverskih rješenja radi utvrđivanja podržava li postojeći sustav poslovne procese i preporučuje li postupna poboljšanja hardverskog sustava i procesa |
| Priprema radnog mjesta | • pripremanje za instalaciju softverskih sustava | • pripremati potrebne resurse, sredstva i alate za instalaciju programskih sustava  • utvrđivati i rješavati probleme s aplikacijama i sustavima kako bi se održali poslovni procesi i/ili kontinuitet usluge |
| • pripremanje za instalaciju hardverskih sustava | • pripremati potrebne resurse, sredstva, alate i materijal za instalaciju hardverskih sustava  • izrađivati nacrte i održavati procedure, kontrolne popise i materijale za podizanje svijesti o propisima koji reguliraju zaštitu podataka zaposlenika  • rješavati zahtjeve za pristup resursima sukladno politici sigurnosti  • održavati zapise o sigurnosti i razinama pristupa imovini organizacije |
| Operativni poslovi | • održavanje računalnih uređaja i sustava | • provoditi sve postupke preventivnog održavanja  • održavati opremu i odgovarajuće uređaje i sustave prema planu održavanja  • izabirati i nabavljati odgovarajuće i/ili zamjenske elemente ili sklopove  • mijenjati dotrajale dijelove prema planu održavanja za odabranu odgovarajuću opremu |
|  | • ispitivanje ispravnosti rada elemenata i/ili sklopova računalnih sustava | • ispitivati pojedine dijelove i funkcionalnost računalnih sustava |
|  | • instaliranje određenih korisničkih programa | • instalirati korisničke programe  • nadograditi novije verzije postojećih korisničkih programa |
|  | • popravljanje računalnog hardvera | • izmijeniti pojedine elektroničke module i/ili sklopove  • izmijeniti i/ili zamijeniti pojedine dijelove mreže |
|  | • programiranje računala | • izrađivati razne vrste računalnih programa  • koristiti programske alate  • izmijeniti i/ili popravljati pojedine dijelove programskog koda  • kreirati SQL upite za rad s bazama podataka  • povezivati baze podataka s programima  • oblikovati i izrađivati korisnička sučelja  • oblikovati i izrađivati web stranice  • povezivati i integrirati različite programske proizvode |
|  |  | • oblikovati, izrađivati i integrirati multimedijske dokumente  • instalirati i implementirati aplikacijski softver |
|  | • odrađivanje sistemskih poslova | • instalirati i održavati sustavski softver  • konfigurirati i dnevno održavati poslužiteljske i korisničke računalne sustave  • instalirati i konfigurirati aktivnu i pasivnu mrežnu opremu  • održavati i dnevno pratiti performanse uređaja lokalne računalne mreže  • implementirati sigurnosne mehanizme zaštite informacijskog sustava i mreže  • izrađivati nacrte i održavati procedure, kontrolne popise i materijale za podizanje svijesti o propisima koji reguliraju zaštitu podataka svih zaposlenika  • upravljati korisničkim računima i održavati ih  • održavati integritet i kontinuitet poslovanja informacijsko-komunikacijskog sustava  • provoditi operativne sustavske i tehničke promjene na standardima kvalitete i zaštite okoliša prema važećim propisima |
| Administrativni poslovi | • izrađivanje i ažuriranje potrebne tehničke i tehnološke dokumentacije | • unositi sve izvedene promjene u dokumentaciju te dokumentirati programske cjeline (programske retke)  • izraditi sigurnosne kopije i ispis programa |
| Komercijalni poslovi | • izrađivanje potrebnog troškovnika | • izraditi troškovnik na temelju tehnološke dokumentacije i drugih podloga |
| • provođenje istraživanja tržišta | • primijeniti različite metode analize tržišta |
| • izrađivanje različite ponudbene dokumentacije | • izraditi i obraditi upit za proizvod ili uslugu |
| Komunikacija i suradnja s drugima | • razvijanje kvalitetne komunikacije | • komunicirati s klijentom ili suradnicima u skladu s pravilima kulture komuniciranja |
| • kvalitetno raditi u timu | • voditi, organizirati i sudjelovati u radu pojedinih formalnih, projektnih ili proizvodnih timova  • poticati interakciju i otvorenu komunikaciju te stvarati željeni okvir za generiranje novih ideja i usluga  • obavljati operativne zadatke u svrhu ispunjavanja ciljeva i rasporeda  • pružati podršku timu |
| • upravljanje ljudskim resursima u poduzeću | • odabrati odgovarajući kadar prema vrsti određenog radnog zadatka |
| Osiguranje kvalitete | • osiguranje kvalitete proizvoda, sustava i/ili usluga | • ispitivati funkcioniranje računalnih sustava i mreža  • ispitivati funkcionalno ugrađene sklopovske komponente računala i računalne opreme  • ispitivati i testirati funkcioniranje softverskih sustava  • kontrolirati pojedine elemente, sklopove i sustave u svim fazama procesa  • kontrolirati razinu usluge nadgledajući, prikupljajući i izvješćujući o razinama usluga kako bi se osiguralo poštovanje ugovora na razini usluge  • zaprimati prijave o problemima proslijeđenim na višu razinu, prikupljati dodatne podatke i rješavati probleme ili ih prosljeđivati odgovarajućoj funkciji za podršku  • rješavati jednostavne probleme koji utječu na uporabu ICT sustava kako bi se održali poslovni procesi |
|  |  | • rješavati svakodnevne probleme korisnika mreže te administrirati mrežu |
| • praćenje rada | • poboljšavati kvalitetu vlastitog rada primjenom vanjskih standarda kvalitete  • pratiti i upoznavati nove telekomunikacijske pojmove, protokole i standarde |
| Zaštita zdravlja i okoliša | • zaštićivanje vlastita zdravlja te zdravlja drugih | • koristiti procedure radi zaštite od opasnih tvari  • zaštititi vlastito zdravlje i zdravlje suradnika, klijenata i ostalih sudionika  • primjenjivati zaštitnu opremu i sredstva na ispravan način |
| • očuvanje vlastita okoliša | • primjenjivati zaštitnu opremu i sredstva na ispravan način u svrhu očuvanja okoliša  • primjenjivati učinkovito energiju  • koristiti važeću regulativu zaštite okoliša |

3. UOBIČAJENI/POŽELJNI STAVOVI I OBRASCI PONAŠANJA

|  |
| --- |
| Tehnička polivalentnost, inovativnost, spremnost na kontinuirano stjecanje znanja i vještina u korak s tehnološkim trendovima, točnost, dosljednost, komunikativnost, sklonost timskom radu.  Razina primjene  Radi pod općim nadzorom. Samostalno identificira i rješava probleme i zadatke. U pravilu, daje konkretne upute, a rad se često pregledava na ključnim točkama. Surađuje s članovima tima u odjelu, odnosno projektu i utječe na njih. Kontaktira često vanjske korisnike i dobavljače.  Širok opseg rada, ponekad složen i nestandardan, u različitim okruženjima. Pokazuje analitičan i sustavan pristup rješavanju problema. Preuzima inicijativu u prepoznavanju i dogovaranju odgovarajućih razvojnih mogućnosti. Pokazuje dobre komunikacijske vještine. U potpunosti pridonosi radu tima.  U predvidljivim i strukturiranim područjima može nadgledati druge članove tima. Može planirati, raspoređivati i nadzirati vlastiti rad te rad drugih prema potrebi, cjelokupno i u ograničenom razdoblju, a u skladu sa zaštitom na radu.  Može usvojiti i primijeniti nove tehničke informacije, raditi prema propisanim standardima te razumjeti i rabiti odgovarajuće metode, alate i načine primjene. Razumije šire područje informacijskog sustava i povezanost vlastite uloge s drugim ulogama povezanim s informacijskim sustavima i poslovanjem poslodavca ili klijenta. |

4. OSTALE INFORMACIJE

|  |
| --- |
| 4.1. Zakonska regulativa povezana sa zanimanjem |
| • Zakon o radu (»Narodne novine«, broj 93/2014)  • Zakon o zaštiti na radu (»Narodne novine«, broj 71/2014)  • Zakon o zaštiti od požara (»Narodne novine«, broj 92/2010)  • Zakon o gradnji (»Narodne novine«, broj 153/2013 i 20/2017)  • Zakon o prostornom uređenju i gradnji (»Narodne novine«, broj 153/2013)  • Pravilnik o gospodarenju otpadnim električnim i elektroničkim uređajima i opremom (»Narodne novine«, broj 42/2014)  • Pravilnik o sigurnosti i zaštiti zdravlja pri radu s računalom (»Narodne novine«, broj 69/2005)  • ISO 9001:2015 sustav upravljanja kvalitetom  • ISO 14001:2015 sustav upravljanja okolišem  • ISO/IEC 27001:2013 sustav upravljanja sigurnošću informacija  • OHSAS 18001:2014 sustav zaštite zdravlja i sigurnosti na radu  • ostala pozitivna zakonska regulativa. |
| 4.2. Perspektive u zanimanju – nastavak obrazovanja, karijera |
| Sve složeniji automatizirani uređaji zahtijevaju odgovarajuće znanje i vještine, posebno sa stajališta programiranja i sistemskog održavanja informacijskih sustava te upravljanja procesima kojima je ovo zanimanje namijenjeno.  Znanja potrebna za ovo zanimanje iz područja su elektrotehnike, elektronike, informatike i računalstva.  Zanimanje je polivalentno i neovisno o izbornom modulu koji se pohađa te daje dobru bazu znanja za tipične poslove tehničara za računalstvo. Tehničar za računalstvo dobra je podloga za specijalizacije i nastavak obrazovanja na višim i visokim učilištima iz elektronike, računalstva ili informatike. |
| 4.3. Zanimanja s kojima se često i usko surađuje |
| Najčešće se surađuje sa zanimanjima u području elektrotehnike i elektronike, više i niže razine, te korisnicima uređaja, strojeva itd. |
| 4.4. Zdravstveni rizici u zanimanju |
| Ozljede:  • razne tjelesne ozljede uzrokovane mehaničkim dijelovima strojeva  • opasnosti od strujnog udara.  Uvjeti psihofizičke sposobnosti:  • prosječne motoričke sposobnosti.  Isključeno:  • daltonizam (nerazlikovanje boja)  • slabovidnost  • teška tjelesna oštećenja  • psihička nestabilnost. |
| 4.5. Tipično radno okruženje i uvjeti rada |
| Dio radnih zadataka obavlja se u uredima, a dio u pogonima ili radionicama različitih vrsta, kontinuirane proizvodnje (rad u više smjena). U vrlo rijetkim vrstama pogona mogu se pojaviti neki od ekstremnijih uvjeta rada, a u najvećem broju slučajeva prevladavaju uobičajeni pogonski uvjeti. |

5. REFERENCE DOKUMENTA

|  |  |
| --- | --- |
| Broj reference: | SZ-0702/11-01 |
| Naziv obrazovnog sektora: | Elektrotehnika i računalstvo |
| Šifra obrazovnog sektora: | 07 |
| Popis članova radne skupine koja je izradila standard zanimanja: | mr. sc. Mislav Balković, Visoko učilište Algebra − Visoka škola za primijenjeno računarstvo, Zagreb  mr. sc. Željko Širanović, Abaca studio, Zagreb |
| Predlagatelj standarda zanimanja: | Agencija za strukovno obrazovanje i obrazovanje odraslih uz prethodnu suglasnost nadležnog sektorskog vijeća od 16. 12. 2011. |